EELNÕU

06.12.2022

**MÄÄRUS**

**Perioodi 2021-2027 innovatsiooni- ja arendusosaku toetuse andmise tingimused ja kord**

Määrus kehtestatakse [perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seadus](https://www.riigiteataja.ee/akt/111032022001#para10lg2)e (edaspidi *ÜSS2021\_2027)* § 10 lõike 2 alusel.

**1. peatükk**

**Üldsätted**

**§ 1. Reguleerimisala**

(1) Määrusega reguleeritakse ÜSS2021\_2027 § 1 lõike 1 punktis 1 nimetatud „Ühtekuuluvuspoliitika fondide rakenduskava perioodiks 2021–2027“ (edaspidi *rakenduskava*) meetme 21.1.1.1 „Ettevõtete TAI-mahukuse ja teadmussiirde võimekuse suurendamine” sekkumise 21.1.1.14 „Innovatsiooni- ja arendusosak“ elluviimiseks toetuse andmist.

(2) Toetus panustab rakenduskava prioriteeti „Nutikam Eesti” erieesmärgiga (a) (i) „teadus- ja innovatsioonivõime ning kõrgetasemeliste tehnoloogiate kasutuselevõtu arendamine ja suurendamine“ ja on suunatud Eesti teadus- ja arendustegevuse, innovatsiooni ning ettevõtluse arengukava 2021-2035 nimetatud eesmärkide täitmisele.

(3). Määruse alusel toetatavate projektide tegevused aitavad kaasa Riigikogu heaks kiidetud Eesti pikaajalise strateegia „Eesti 2035” (edaspidi *Eesti 2035*) sihi „Eesti majandus on tugev, uuendusmeelne ja vastutustundlik” ja selle alamsihis „Eesti majandus on uuendusmeelne ja teadmistepõhine“ kirjeldatud eesmärkide saavutamisse ning arvestavad Euroopa Parlamendi ja nõukogu määruse (EL) nr 2021/1060 artiklis 9 nimetatud horisontaalseid põhimõtteid.

(4) Määruse alusel antav toetus on vähese tähtsusega abi Euroopa Komisjoni määruse (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8, edaspidi *VTA määrus*) tähenduses ning sellele kohaldatakse nimetatud määruses ja konkurentsiseaduse §-s 33 sätestatut.

(5) Määruse alusel ei toetata ettevõtjaid vähese tähtsusega abi määruse artikli 1 lõikes 1 sätestatud juhtudel.

(6) Määrust ei kohaldata Eesti majanduse tegevusalade klassifikaatoris (EMTAK 2008) avaldatud järgmiste tegevusvaldkondade projektidele:

1. põllumajandus, metsamajandus ja kalapüük (EMTAK 2008 jagu A) ning kala, vähilaadsete ja limuste töötlemine ja säilitamine (EMTAK 2008 jagu C 102);
2. vahendamine, hulgi- ja jaekaubandus (EMTAK 2008 jagu G), välja arvatud mootorsõidukite ja mootorrataste hooldus ja remont;
3. kinnisvaraalane tegevus (EMTAK 2008 jagu L);
4. tubakatoodete tootmine (EMTAK 2008 jagu C 120);
5. hasartmängude ja kihlvedude korraldamine (EMTAK 2008 jagu R 920);
6. finants- ja kindlustustegevus (EMTAK 2008 jagu K);
7. juriidilised toimingud ja arvepidamine (EMTAK 2008 jagu M 69), peakontorite tegevus ja juhtimisalane nõustamine (EMTAK 2008 jagu M 70), reklaamindus (ka *on-line* reklaamindus) ja turu-uuringud (EMTAK 2008 jagu M 73);
8. rentimine ja kasutusrent ning ajutise tööjõu rent (EMTAK 2008 jagu N 77 ja EMTAK 2008 jagu N 782);
9. kivi- ja pruunsöe kaevandamine (EMTAK 2008 jagu B 05) ning nafta ja maagaasi tootmine ja tootmist abistavad tegevusalad (EMTAK 20008 jagu B 06 ja B 091).

(7) Toetust taotletakse ning toetuse kasutamisega seotud teavet, kuludokumente ja aruandeid esitatakse Vabariigi Valitsuse 31. juuli 2014. a määruses nr 121 „Struktuuritoetuse registri pidamise põhimäärus” nimetatud struktuuritoetuse registri e-toetuse keskkonnas (edaspidi *e-toetuse keskkond*).

(8) Toetust antakse ja kasutatakse kooskõlas Vabariigi Valitsuse 12. mai 2022. a määrusega nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused” (edaspidi *ühendmäärus*).

**§ 2. Terminid**

(1) Arendusosak – sihtotstarbeline toetus taotlejale käesoleva määruse § 6 lõikes 2 nimetatud teenuse hankimiseks innovatsiooniteenuse pakkujalt ning arendustöötaja palkamiseks ja tegevuste elluviimiseks vajalike materjalide soetamiseks § 7 lõike 3 ja 4 kirjeldatud tingimustel.

(2) Arendustöötaja – kõrge kvalifikatsiooniga töötaja, kelleks on näiteks teadur, insener, intellektuaalomandi kommertsialiseerija või muu arendamisega seotud töötaja, kellel on vähemalt kolmanda taseme haridust tõendav kraad või sellele vastav kvalifikatsioon ning vähemalt viieaastane töökogemus asjaomases valdkonnas viimase kümne aasta jooksul. Arendustöötaja ei tohi tegeleda müügitööga, olla taotleja juhtorgani liige, osanik või aktsionär ega olla vähemalt aasta varem alates taotluse esitamisest taotleja juures töölepingu või töövõtulepingu alusel töötav isik. Doktoriõpe on asjaomane töökogemus.

(3) Innovatsioon – teadus- ja arendustegevuse korralduse seaduse § 2 punktis 5 toodud tegevus.

(4) Innovatsiooniosak – sihtotstarbeline toetus taotlejale käesoleva määruse § 6 lõikes 2 nimetatud teenuse hankimiseks innovatsiooniteenuse pakkujalt.

(5) Innovatsiooniteenuse pakkuja innovatsiooniosaku raames (edaspidi *IOT*) on:

1. akrediteeritud isik või patendivolinik;
2. Eesti metroloogia keskasutus;
3. standardimisorganisatsioon ja akrediteerimisasutus;
4. juriidiline isik, mis osutab insenertehnilisi teenuseid (EMTAK 2008 kood on 7112 inseneritegevused ning nendega seotud tehniline nõustamine), millel on meeskond tööde teostamiseks ja mille antud tegevusala müügitulu toetuse taotluse esitamisele eelneval majandusaastal oli suurem kui 50 000 eurot;
5. riigihalduse ministri 20. jaanuari 2016. a määruse nr 5 „Toetuse andmise tingimused regionaalsete kompetentsikeskuste arendamiseks” alusel toetust saanud tegutsev kompetentsikeskus;
6. positiivselt evalveeritud teadus- ja arendusasutus (edaspidi *TA asutus*) teadus- ja arendustegevuse korralduse seaduse § 3 tähenduses;
7. väliskaubandus- ja ettevõtlusministri 22. oktoobri 2014. a määruse nr 89 „Tehnoloogia arenduskeskuste toetamise tingimused” alusel toetust saanud äriühing;
8. õppeasutus, millel on Vabariigi Valitsuse 11. juuli 2019. a määruse nr 62 „Kõrgharidusstandard” alusel kõrgharidustaseme õppe läbiviimise õigus (edaspidi *kõrgkool*).

(6) Innovatsiooniteenuse pakkuja arendusosaku raames (edaspidi *AOT*) on lisaks käesoleva § lõikes 5 nimetatutele ka juriidiline isik, millel on meeskond tööde teostamiseks ja mille antud tegevusala müügitulu toetuse taotluse esitamisele eelneval majandusaastal oli suurem kui 50 000 eurot ja mis osutab teenust järgmistes valdkondades:

1. infotehnoloogiaalane teenus (EMTAK 2008 kood 6201);
2. biotehnoloogiaalane teadus- ja arendusteenus (EMTAK 2008 kood 7211);
3. teadus- ja arendustegevus muude loodus- ja tehnikateaduste valdkonnas (EMTAK kood 7219).

(7) Keskmise suurusega ettevõtja – ettevõtja, kes vastab Euroopa Komisjoni määruse (EL) 651/2014 ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokku sobivaks (ELT L 187, 26.06.2014, lk 1–78, edaspidi *üldine grupierandi määrus*) üldise grupierandi määruse lisa I artikli 2 punktis 1 sätestatud kriteeriumitele.

(8) Nutika spetsialiseerumise fookusvaldkond – üks järgmistest Eesti teadus- ja arendustegevuse, innovatsiooni ja ettevõtluse arengukava 2021–2035 fookusvaldkondadest: digilahendused igas eluvaldkonnas, tervisetehnoloogiad ja -teenused, kohalike ressursside väärindamine, nutikad ja kestlikud energialahendused.

(9) Nõustamine – individuaalne tegevus, mille käigus IOT või AOT pakub teenuse tellijale esitatud probleemi kõrvaldamiseks metoodilist, informatiivset või tehnilist teavet. Nõustamise tulemusena valmib IOT või AOT välja töötatud individuaalne lahendus tellija esitatud probleemi kõrvaldamiseks. Nõustamise lõppedes jääb IOT või AOT oskusteave IOT-le või AOT-le ning IOT või AOT annab nõustamistegevuse tulemi üle tellijale. Nõustamine ei ole taotleja ettevalmistamine taseme- või erialakoolituse eksamite sooritamiseks.

(10) Projektiplaan – projekti kõiki aspekte hõlmav koonddokument, mis sisaldab projekti probleemipüstitust, eesmärki, meeskonna kirjeldust, tegevuskava, eelarvet, finantseerimiskava, riskianalüüsi, projekti eeldatavat tulemit ja selle rakendamist..

(11) Teostatavusuuring – üldise grupierandi määruse artikli 2 punktis 87 sätestatud uuring.

(12) Vahendamine – vahendaja, maakleri ja kaupleja tegevus, kes viib kokku teenuse ja tehingu osapooli või korraldab äritehinguid teenuste või toodete loojate nimel, teenides sellelt tegevuselt tulu.

(13) Väikeettevõtja – ettevõtja, kes vastab üldise grupierandi määruse lisa I artikli 2 punktides 2 ja 3 sätestatud kriteeriumitele.

**§ 3. Toetuse andmise eesmärk ja tulemus**

(1) Toetuse andmise eesmärk on Eesti väike- ja keskmise suurusega ettevõtjate (edaspidi *VKE*) konkurentsivõime suurendamine uuenduslike ja kõrgema lisandväärtusega toodete, teenuste ja tehnoloogiate väljatöötamise kaudu. Eesmärk saavutatakse teadmiste- ja tehnoloogiasiirde, intellektuaalomandi kaitse alase võimekuse kasvu ning koostöö tihendamise kaudu teadus- ja arendusasutustega ning nõustamist ja insenertehnilisi teenuseid pakkuvate ettevõtjatega, sealhulgas eeluuringuid ning tootmis- ja tehnoloogiaalast nõustamist pakkuvate organisatsioonidega.

(2) Toetuse andmise alaeesmärgid on:

1) toetada kontaktide loomist toetuse saaja ja innovatsiooniteenuse pakkuja vahel;

2) toetada innovatsiooniga seotud jätkutegevusi ning võimaldada VKE-l saada oma uuendusliku idee teostatavuse ja tasuvuse kohta igakülgset rakendatavat teavet.

(3) Toetuse andmine panustab järgmiste meetmete nimekirja väljundnäitajate saavutamisse:

1. toetatavad ettevõtjad;
2. toetustega toetatavad ettevõtjad;
3. teadusasutustega koostööd tegevad ettevõtjad.

(4) Toetuse andmine panustab järgmiste meetmete nimekirja tulemusnäitajate saavutamisse:

1. erasektori investeeringud, mis täiendavad avaliku sektori toetust;
2. VKEd, kellel on suurem lisandväärtus töötaja kohta.

(5) § 1 lõikes 3 nimetatud Eesti 2035 aluspõhimõtete hoidmist ja sihtide saavutamist ning horisontaalsete teemade arvestamist mõõdetakse toetuse andmisel järgmiste näitajatega:

1) soolise võrdõiguslikkuse indeks;

2) hoolivusse ja koostöömeelsuse mõõdik;

3) ligipääsetavuse näitaja;

4) väljaspool Harjumaad loodud SKP elaniku kohta EL 27 keskmisest;

5) ressursitootlikkus.

**§ 4.****Rakendusasutus ja rakendusüksus**

(1) Rakendusasutus on vastavalt ÜSS2021\_2027 § 7 lõike 1 alusel antud Vabariigi Valitsuse korraldusele Majandus- ja Kommunikatsiooniministeerium.

(2) Rakendusüksus on vastavalt ÜSS2021\_2027 § 8 lõike 1 alusel antud Vabariigi Valitsuse korraldusele Ettevõtluse ja Innovatsiooni Sihtasutus.

**§ 5. Vaidemenetlus**

(1) Käesoleva määruse alusel antud otsuse või tehtud toimingu vaidlustamisel tuleb enne halduskohtule kaebuse esitamist läbida vaidemenetlus vastavalt ÜSS2021\_2027 §-le 31.  
  
(2) Vaide lahendab rakendusüksus, välja arvatud toetuse taotlemisega seotud otsuse peale esitatud vaide korral, mille lahendab rakendusasutus. Toetuse taotlemisega seotud otsused hõlmavad käesoleva määruse §-s 18 ja §-s 19 ning ühendmääruse § 8 lg-des 1 ja 2 toodud otsuseid.

(3) Vaie vaadatakse läbi haldusmenetluse seaduses sätestatud korras.

(4) Vaidemenetlusega seotud teave, dokumendid ja vaideotsus toimetatakse vaide esitajale kätte elektrooniliselt.

**2. peatükk**

**Toetatavad tegevused, kulude abikõlblikkus ja toetuse määr**

**§ 6.****Toetatavad tegevused**

(1) Toetust antakse projektile, mille tegevus panustab määruse §-s 3 nimetatud eesmärgi ja tulemuse saavutamisse ning mis on suunatud taotleja jaoks uudse lahenduse arendamisele ning mille teostamiseks puuduvad taotlejal ressursid, teadmised, oskused või kogemused.

(2) Toetatavad tegevused on:

1. akrediteerimine, sertifitseerimine, standardimine ja vastavushindamine;
2. metroloogiateenus;
3. patendi, kasuliku mudeli või tööstusdisainilahenduse õiguskaitsealane nõustamine, uuring ja registreerimine;
4. prototüübi valmistamine;
5. tehnoloogiliste komponentide arendus, testimine ja demonstreerimine;
6. tootekatsetuse ja tööstusliku eksperimendi korraldamine, teostatavusuuringu läbiviimine;
7. toote- ja teenusearenduse tehnoloogiaalane nõustamine.

(3) Käesoleva § lõike 2 punktis 7 nimetatud nõustamine viiakse läbi sama lõike punktides 1, 2, 4, 5, 6 nimetatud tegevuste käigus.

(4) Toetatakse tegevust, mis vastab asjakohastele EL-i ja riiklikele keskkonnaalastele õigusaktidele ning millega ei tekitata olulist kahju Euroopa Parlamendi ja nõukogu määruse (EL) 2020/852, millega kehtestatakse kestlike investeeringute hõlbustamise raamistik ja muudetakse määrust (EL) 2019/2088 (ELT L 198, 22.06.2020, lk 13–43), artikli 17 tähenduses.

(5) Käesoleva määruse alusel ei toetata järgmisi tegevusi:

1. tasemeõpe või täienduskoolitus, sealhulgas kutseõppe tasemeõpe, rakenduskõrgharidus-, bakalaureuse-, magistri-, doktori- või doktorikraadijärgne õpe, erialakoolitus, täiendusõpe ning muud samalaadsed koolitused või õppereisid;
2. ärimudeli loomine, muutmine või täiendamine;
3. tootmiskorralduse, kvaliteedistandardi ja juhtimise alane nõustamine;
4. disainilahenduse väljatöötamine ja juurutamine;
5. veebilehe ja e-poe loomine;
6. rutiinne tarkvara arendamine ja uuendamine;
7. ettevõtte siseste protsesside või teenuste arendamine;
8. kirjanduse ja/või andmebaasi alusel teostatavus- või tasuvusuuringu läbiviimine;
9. turu-uuringu läbiviimine.

(6) Toetust ei anta järgmistele tegevustele:

1) fossiilkütustega seotud tegevus, sealhulgas allkasutus tootmisahela järgmistes etappides, välja arvatud käesoleva meetme kohased elektri- või soojusenergia tootmise ning maagaasi ülekande- ja jaotustaristuga seotud projektid, mis vastavad Euroopa Komisjoni teatise 2021/C 58/01 „Tehnilised suunised põhimõtte „ei kahjusta oluliselt” kohaldamise kohta taaste- ja vastupidavusrahastu puhul” (ELT C 58, 18.2.2021, lk 1–30) III lisas sätestatud tingimustele;

2) Euroopa Liidu heitkogustega kauplemise süsteemi (HKS) raames toimuv tegevus, mille prognoositav kasvuhoonegaaside heide ei ole asjaomastest võrdlusalustest madalam;

3) prügilate, jäätmepõletustehaste ja mehhaanilis-bioloogilise töötlemise jaamadega seotud tegevus, välja arvatud tegevused, mis toimuvad üksnes ringlussevõetamatute ohtlike jäätmete töötlemisega tegelevates jaamades, ega olemasolevates jaamades, kui meetme tegevuste eesmärk on suurendada energiatõhusust, koguda heitgaase ladustamiseks või kasutamiseks või taaskasutada põletustuhas leiduvaid materjale, tingimusel, et need tegevused ei suurenda jaamade jäätmetöötlusvõimsust ega pikenda nende kasutusiga;

4) tegevused, mille puhul jäätmete pikaajaline kõrvaldamine võib kahjustada keskkonda, välja arvatud tegevused, mis toimuvad olemasolevates mehhaanilis-bioloogilise töötlemise jaamades, kus nende tegevuste eesmärk on suurendada energiatõhusust või moderniseerida eraldatud jäätmete ringlussevõttu biojäätmete kompostimiseks ja biojäätmete anaeroobseks lagundamiseks, tingimusel et need tegevused ei suurenda jaamade jäätmetöötlusvõimsust ega pikenda nende kasutusiga.

**§ 7.****Kulude abikõlblikkus**

(1) Kulu on abikõlblik, kui see on kooskõlas Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi *ühendmäärus*) §-ga 15, käesolevas määruse tingimustega ja taotluse rahuldamise otsusega.

(2) Abikõlblikud on § 6 lõikes 2 nimetatud tegevuste elluviimiseks vajalike sisseostetavate teenuste kulud IOT-lt või AOT-lt vastavalt käesoleva määruse §-s 9 sätestatud piirmääradele ja taotluse rahuldamise otsusele.

(3) Arendusosaku raames on täiendavalt abikõlblikud järgmised kulud:

1. töölepingu alusel palgatud arendustöötaja personalikulu vastavalt ühendmääruse § 16 lõike 1 punktide 1 ja 4 tingimustel, et arendustöötaja töötab taotleja juures vähemalt 0,2 töökoormusega, töötades projekti heaks minimaalselt 8 tundi nädalas töö asukohaga Eestis;
2. projektitegevuste elluviimiseks vajalike materjalide kulu, mida kasutatakse projekti elluviimise jooksul ja mis ei ole materiaalne vara.

(4) Arendusosakut taotledes arendustöötaja personalikulu maksimaalne määr on kuni 50% ja materjalide kulu määr kuni 25% kogu projekti abikõlblikust summast.

(5) Abikõlbmatud on lisaks ühendmääruse §-s 17 loetletud kuludele:

1. tulumaksuseaduse § 8 lõikes 1 sätestatud seotud isikute vahel tehtud tehingute kulu;
2. arendustöötaja palgakulud juhul kui arendustöötaja töötab taotluse esitamise ajal taotleja juures, täidetakse olemasolev töökoht või taotleja juures töötav töötaja asendatakse;
3. käibemaks;
4. muud kulud, mis ei ole projektiga seotud või on projekti elluviimise seisukohast põhjendamatud või ebaolulised.

(6) Kõik abikõlblikud kulud peavad olema põhjendatud, läbipaistvad ja taotluses detailselt kirjeldatud.

**§ 8.****Projekti abikõlblikkuse periood**

(1) Projekti abikõlblikkuse periood on taotluse rahuldamise otsuses sätestatud ajavahemik, millal projekti tegevused algavad ja lõppevad ning projekti teostamiseks vajalikud kulud tekivad.

(2) Projekti abikõlblikkuse periood algab taotluse rakendusüksusele esitamise kuupäevast või taotluses märgitud ja taotluse rahuldamise otsuses sätestatud hilisemast kuupäevast ning lõppeb taotluse rahuldamise otsuses sätestatud kuupäeval, kuid mitte hiljem kui 31. augustil 2029. a.

(3) Taotleja ei tohi alustada projektiga seotud tegevusi ega võtta kohustusi nimetatud tegevuste elluviimiseks enne taotluse esitamist rakendusüksusele.

(4) Projekti abikõlblikkuse perioodi kestus on innovatsiooniosakul maksimaalselt 12 kuud, arendusosakul maksimaalselt 18 kuud. Projekti abikõlblikkuse perioodi minimaalne kestus on innovatsiooniosakul ja arendusosakul 4 kuud.

(5) Toetuse saaja võib ühel korral taotleda käesoleva paragrahvi lõikes 4 sätestatud projekti abikõlblikkuse perioodi pikendamist maksimaalselt kuue kuu võrra mõjuval põhjusel ja tingimusel, et saavutatav tulemus seondub jätkuvalt meetme eesmärkidega ja projektiga ning projekti tegevused viiakse ellu hiljemalt 2029. aasta 31. augustiks.

(6) Projekt loetakse lõppenuks, kui rakendusüksus on lõpparuande kinnitanud ja toetuse saajale viimase väljamakse teinud.

**§ 9.****Toetuse piirmäär ja osakaal**

(1) Toetuse maksimaalne summa ühe projekti kohta on:

1. innovatsiooniosakul 7500 eurot;
2. arendusosakul 35 000 eurot.

(2) Toetuse maksimaalne osakaal abikõlblikest kuludest on:

1. innovatsiooniosakul kuni 80%;
2. arendusosakul kuni 70%.

(3) Omafinantseeringu määr peab katma abikõlblikest kuludest selle osa, mida toetus ei kata. Omafinantseeringuna ei käsitleta teisi riigi, kohaliku omavalitsuse üksuse või Euroopa Liidu institutsioonide või fondide antud tagastatavaid või tagastamatuid toetusi.

(4) Taotlejale vähese tähtsusega abi määruse kohaselt antud vähese tähtsusega abi koos käesoleva määruse raames taotletava toetusega ja käesolevas lõikes nimetamata Euroopa Komisjoni määruste kohaselt antud vähese tähtsusega abiga ei tohi jooksva majandusaasta ja kahe eelneva majandusaasta jooksul kokku ületada 200 000 eurot.

(5) Vähese tähtsusega abi suuruse arvestamisel loetakse üheks ettevõtjaks sellised ettevõtjad, kes on VTA määruse artikli 2 lõike 2 kohaselt omavahel seotud.

(6) Vähese tähtsusega abi puhul võetakse toetuse andmisel arvesse VTA määruse artiklis 5 sätestatud erinevateks eesmärkideks antava vähese tähtsusega abi kumuleerimisreegleid.

**3. peatükk**

**Nõuded taotlejale ja taotlusele** **ning toetuse taotlemine**

**§ 10.****Nõuded taotlejale**

(1) Taotlejaks võib olla Eesti äriregistrisse kantud VKE.

(2) Taotleja peab vastama ühendmääruse § 3 lõikele 2 ja järgmistele tingimustele:

1. taotleja või tema üle valitsevat mõju omava isiku suhtes ei ole algatatud likvideerimis- ega pankrotimenetlust ega tehtud pankrotiotsust;
2. taotleja juures töölepingu või töövõtulepingu alusel töötav isik, juhtorgani liige, osanik või aktsionär ei tegutse projekti abikõlblikkuse perioodil ega ole ühe aasta jooksul enne projekti algust tegutsenud töö- ega töövõtulepingu alusel, juhtorgani liikmena, osanikuna või aktsionärina IOT-s või AOT-s;
3. kui IOT või AOT on TA asutus või kõrgkool, ei tohi taotlejas töö- või võlaõigusliku lepingu alusel tegutsev isik projekti abikõlblikkuse perioodil töötada ega olla töötanud ühe aasta jooksul enne projekti algust vastava TA asutuse või kõrgkooli struktuuriüksuses, mis osutab taotlejale projektis kirjeldatud teenust.

**§ 11.****Taotleja kohustused**

Taotleja on kohustatud täitma ühendmääruse § 2 lõikes 3 sätestatud nõudeid.

**§ 12. Nõuded taotlusele**

(1) Taotlus peab lisaks ühendmääruse § 4 lõikes 1 ja 2 sätestatule vastama järgmistele nõuetele ja sisaldama järgmiseid andmeid ja kinnitusi:

1. toetust taotletakse § 7 sätestatud abikõlblikele kuludele;
2. taotluses sisalduv projekt peab panustama vähemalt ühe § 2 lõikes 8 nimetatud nutika spetsialiseerumise fookusvaldkonna eesmärkidesse;
3. andmed taotleja kohta;
4. taotleja projekti aluseks oleva probleemi lühikirjeldus;
5. andmed projekti kohta: projekti nimetus, algus- ja lõppkuupäev, tegevus- ja ajakava, eesmärgid ja oodatavad tulemused, projekti maksumus, taotletava toetuse summa;
6. hinnang projekti puutumuse kohta § 3 lõikes 5 toodud näitajatega ning puutumuse korral tegevused, millega projekt nende näitajate edendamisse panustab;
7. taotleja bilanss ja kasumiaruanne taotluse esitamisele eelnenud kvartali seisuga;
8. IOT või AOT esitatud hinnapakkumine projekti realiseerimiseks koos tegevuste lühikirjeldusega;
9. lähteülesanne ja selle alusel vähemalt kahe omavahel sõltumatu pakkuja koostatud ja omavahel võrreldavat hinnapakkumist koos tegevuste lühikirjeldusega juhul, kui tehingu summa käibemaksuta on võrdne ühendmääruse § 11 lõikes 3 sätestatud summaga või sellest suurem ning toetuse taotleja ei pea järgima riigihangete seadust. Kui vähemalt kahte sõltumatut hinnapakkumist ei ole võimalik esitada või kui ei valita odavaimat pakkumust, esitatakse sellekohane põhjendus;
10. arendusosaku taotluses esitatakse projektiplaan ning taotleja ja IOT või AOT poolt moodustatava projekti meeskonna liikmete elulookirjeldused;
11. innovatsiooniosaku puhul esitatakse taotleja ja IOT või AOT poolt moodustatava projekti meeskonna liikmete elulookirjeldused;
12. arendusosakuga taotletava arendustöötaja kaasamisel esitatakse arendustöötaja elulookirjeldus ning haridust või kvalifikatsiooni tõendava dokumendi koopia või väljavõte Eesti hariduse infosüsteemist;
13. volikiri, kui taotleja esindusõiguslik isik tegutseb volituse alusel;
14. taotleja ja kontserni liikmete skeem rakendusüksuse vormil, kui taotleja kuulub kontserni ja andmed ei ole avalikult kättesaadavad; taotleja kinnitus enda vastavuse kohta käesoleva määruse §-s 10 toodud nõuetele;
15. taotleja nõusolek vaideotsuse elektrooniliselt kätte toimetamiseks, kui taotleja on sellise kätte toimetamise viisiga nõus;
16. taotleja kinnitus esitatud andmete õigsuse kohta;
17. kinnitus, et projekti elluviimisel ei riivata Euroopa Liidu põhiõiguste hartas toodud põhiõiguseid;
18. kinnitus, et projekti elluviimisel järgitakse „ei kahjusta oluliselt“ põhimõtet keskkonnaeesmärkide saavutamiseks.

(2) Kui taotleja on projektile või projekti osadele tegevustele taotlenud toetust samal ajal mitmest meetmest või muudest riigieelarvelistest, Euroopa Liidu või välisabi vahenditest, esitab taotleja sellekohase teabe.

**§ 13. Toetuse taotlemine**

(1) Toetust taotletakse jooksvalt.

(2) Taotluste vastuvõtmise alustamisest, lõppemisest ja peatamisest ning toetuse rahastamise eelarvest annab rakendusüksus teada oma veebilehel.

(3) Hetkest, mil menetluses olevate taotluste, mille kohta ei ole tehtud rahuldamise või rahuldamata jätmise otsust, taotletav toetuse summa võrdsustub toetuse rahastamise eelarve vaba jäägiga, peatab rakendusüksus taotluste vastuvõtmise ja menetluses olevaid taotlusi menetletakse nende esitamise järjekorras.

(4) Innovatsiooniosakut ei saa taotleda taotleja, kes varasemalt on saanud innovatsiooniosaku toetust kaks korda. Arendusosakut ei saa taotleda taotleja, kes varasemalt on saanud arendusosaku toetust kaks korda. Toetuse andmise kordade määramisel arvestatakse käesoleva määruse ja ettevõtlusministri 12. novembri 2015. a määruse nr 131 „Innovatsiooni- ja arendusosaku toetuse andmise tingimused ja kord“ alusel määratud ja väljamakstud toetust.

(5) Taotlejal ei tohi olla samaaegselt elluviimisel rohkem kui üks käesoleva § lõikes 4 nimetatud alusel toetatav projekt.

**4. peatükk**

**Taotluse menetlemine**

**§ 14. Taotluse menetlemine**

(1) Taotluse menetlemise tähtaeg on kuni 10 tööpäeva innovatsiooniosaku taotluse esitamisest rakendusüksusele ja kuni 20 tööpäeva arendusosaku taotluse esitamisest rakendusüksusele.

(2) Taotluse menetlemise aega võib pikendada ühendmääruse § 6 lõikes 2 nimetatud juhul kuni 10 tööpäeva võrra.

(3) Rakendusüksus võib taotluse menetlemise käigus nõuda taotlejalt selgitusi ja lisateavet taotluses esitatud andmete kohta, taotluse täiendamist või muutmist, kui ta leiab, et taotlus ei ole piisavalt selge või selles esinevad puudused, näidates ühtlasi, millised asjaolud vajavad selgitamist, muutmist või dokumentide lisamist.

(4) Rakendusüksus teeb taotluse rahuldamata jätmise otsuse taotlust sisuliselt hindamata, kui taotleja ei ole lõike 2 alusel määratud tähtaja jooksul puudusi kõrvaldanud.

**§ 15.****Taotleja ja taotluse nõuetele vastavaks tunnistamine**

1. Taotluse nõuetele vastavuse tuvastamine toimub vastavalt ühendmääruse §-le 6 ja määruses sätestatule.
2. Rakendusüksus tunnistab taotleja nõuetele vastavaks, kui ta vastab §-s 10 sätestatud nõuetele.
3. Rakendusüksus tunnistab taotluse nõuetele vastavaks juhul, kui on täidetud kõik §-s 12 taotlusele sätestatud nõuetele.
4. Taotleja ja taotluse nõuetele vastavuse korral teeb rakendusüksus taotleja ja taotluse nõuetele vastavaks tunnistamise otsuse.

**§ 16.****Arendusosaku taotluse valikukriteeriumid ja -metoodika**

(1) Arendusosaku nõuetele vastavaks tunnistatud taotlusi ja nendes kirjeldatud projekte hinnatakse vastavalt valikumetoodikale, mille koostab rakendusüksus lähtudes lõikes 5 toodud valikukriteeriumitest, mis kooskõlastatakse rakendusasutusega. Valikumetoodika tehakse kättesaadavaks rakendusüksuse veebilehel enne taotlemise avamist.

(2) Rakendusüksusel on õigus moodustada arendusosaku taotluse hindamiseks nõuandvaid valikukomisjone ning kaasata taotluse hindamiseks eksperte. Valikukomisjonide moodustamise ja koosseisu kooskõlastab rakendusüksus eelnevalt rakendusasutusega.

(3) Kui arendusosaku taotluse hindamiseks on vaja lisainformatsiooni, teavitatakse sellest viivitamata taotlejat ja antakse lisateabe esitamiseks kuni 10 tööpäeva, mille võrra pikeneb arendusosaku taotluse menetlemise tähtaeg.

(4) Arendusosaku taotlust hinnatakse skaalal 0–4 ning taotluse hindamisel antud koondhinne moodustub valikukriteeriumide hinnete kaalutud keskmisest.

(5) Arendusosaku taotluse valikukriteeriumid ning nende osakaalud koondhindest on järgmised:

1) projekti mõju meetme eesmärkide saavutamisele – koondhindest 50%;  
2) projekti meeskonna pädevus ja võimekus viia ellu projekt ja projekti jätkutegevused – koondhindest 30%;  
3) projekti kvaliteet (projekti realistlikkus, selgus ja tulemuste mõõdetavus) – koondhindest 20%;

4) projekti panus § 1 lõikes 3 nimetatud strateegia sihi eesmärkide ja §3 lõikes 5 nimetatud Eesti 2035 näitajate saavutamisse – koondhindest 10%.

**§ 17.****Innovatsiooniosaku taotluse valikukriteeriumid**

Innovatsiooniosaku taotluses kirjeldatud projekti rahastamise otsustamisel loetakse projekt toetuse saamise tingimustele vastavaks, kui esinevad kõik järgmised tingimused:

1. taotlus on kooskõlas § 1 lõikes 2 nimetatud rakenduskava prioriteedi ja arengukava eesmärkidega ja panustab §-s 3 sätestatud eesmärkide saavutamisse;
2. taotlus vastab määruses kehtestatud nõuetele;
3. taotleja vastab määruses kehtestatud nõuetele;
4. toetust kasutatakse §-s 6 sätestatud tegevuste elluviimiseks vastavalt §-des 7-9 kehtestatud korrale;
5. taotluses on kirjeldatud puutumus § 3 lõikes 5 toodud näitajatega.

**§ 18. Taotluse rahuldamise tingimused ja kord**

(1) Rahuldamisele kuulub nõuetele vastavaks tunnistatud arendusosaku taotlus, mis vastab kõigile järgmistele tingimustele:

1. taotlus on käesoleva määruse § 16 lõikes 5 loetletud valikukriteeriumide alusel saanud koondhindeks vähemalt 2,50;
2. taotlus ei ole käesoleva määruse § 16 lõike 5 punktides 1-3 sätestatud arendusosaku valikukriteeriumis hinnatud hindega alla 2,00;

(2) Rahuldamisele kuulub nõuetele vastavaks tunnistatud innovatsiooniosaku taotlus, mis vastab §-s 17 sätestatud tingimustele.

(3) Taotluse rahuldamise otsuses märgitakse lisaks ühendmääruse § 8 lõikes 4 sätestatule:

1. projekti elluviimise tingimused;
2. aruannete esitamise tähtajad ja kord.

**§ 19. Taotluse rahuldamata jätmise tingimused ja kord**

(1) Taotlus jäetakse rahuldamata ühendmääruse § 8 lõigetes 2 ja 3 nimetatud juhtudel.

(2) Menetluses olevate taotluste kohta, mille rahaline maht ületab meetme tegevuste rahastamise eelarve vaba jäägi ja mida ei ole võimalik vastavalt ühendmääruse § 9 lõikes 1 sätestatule osaliselt rahuldada, tehakse ühendmääruse § 8 lõike 2 punkti 5 alusel taotluse rahuldamata jätmise otsus.

**§ 20. Taotluse osaline või kõrvaltingimusega rahuldamine**

(1) Taotluse võib osaliselt rahuldada vastavalt ühendmääruse § 9 lõikele 1.

(2) Taotluse osaline rahuldamine on lubatud üksnes põhjendatud juhtudel ja tingimusel, et projekti eesmärk on saavutatav ka osalise toetusega. Taotluse osalisel rahuldamisel võib taotleja nõusolekul vähendada toetuse summat ning muuta toetatavaid tegevusi.

(3) Taotluse rahuldamise otsuse võib teha kõrvaltingimusega vastavalt ühendmääruse § 9 lõikes 2 sätestatule.

(4) Taotluse tingimusliku rahuldamise otsuse põhjal ei teki toetuse saajal õigust toetuse maksetele. Õigus toetusega seotud maksetele, sealhulgas ettemaksetele, tekib toetuse saajal pärast rakendusüksuse poolt tingimuse saabumise või täitmise tuvastamist toetuse saaja esitatud teabe põhjal, välja arvatud kui teavet on võimalik rakendusüksusel tuvastada infosüsteemist või andmeallikast.

(5) Taotluse osalise või kõrvaltingimusega rahuldamise otsus vormistatakse lähtudes käesoleva määruse § 18 lõikest 3.

(6) Taotluse võib osaliselt rahuldada tingimusel, et taotleja on nõus rakendusüksuse ettepanekuga taotletud toetuse summa vähendamiseks või projektis kavandatud tegevuste muutmisega. Kui taotleja ei ole nõus rakendusüksuse ettepanekuga, teeb rakendusüksus taotluse rahuldamata jätmise otsuse.

**5. peatükk**

**Taotluse rahuldamise otsuse muutmine ja kehtetuks tunnistamine**

**§ 21. Taotluse rahuldamise otsuse muutmine**

(1) Taotluse rahuldamise otsust muudetakse rakendusüksuse algatusel või toetuse saaja e-toetuse keskkonna kaudu esitatud vastavasisulise kirjaliku taotluse alusel ühendmääruse §-s 12 sätestatud tingimustel ja korras.

(2) Lisaks ühendmääruse §-s 12 sätestatud juhtudele on toetuse saaja kohustatud viivitamatult taotlema rakendusüksuselt taotluse rahuldamise otsuse muutmist, kui taotleja soovib muuta IOT-d või AOT-d;

(3) Kui taotleja soovib muuta taotluse rahuldamise otsuses ühendmääruse § 12 lõike 2 punktides 1-3 nimetatud asjaolusid, kontrollib rakendusüksus enne otsuse tegemist muudatuste asjakohasust ja vajalikkust, vajadusel ka käesoleva määruse § 16 lõikes 4 või §-s 17 sätestatud projektide valikukriteeriumide alusel, kaasates vajadusel eksperte või valikukomisjoni.

(4) Rakendusüksusel on õigus keelduda taotluse rahuldamise otsuse muutmisest juhul, kui soovitav muudatus seab kahtluse alla projekti oodatavate tulemuste saavutamise või projekti tegevuste lõpetamise abikõlblikkuse perioodil.

(5) Rakendusüksus otsustab taotluse rahuldamise otsuse muutmise innovatsiooniosaku puhul 10 tööpäeva ja arendusosaku puhul 20 tööpäeva jooksul pärast vastavasisulise taotluse saamist.

**§ 22. Taotluse rahuldamise otsuse kehtetuks tunnistamine**

(1) Taotluse rahuldamise otsus tunnistatakse osaliselt või täielikult kehtetuks rakendusüksuse otsusega vastavalt ühendmääruse §-le 14 või § 37 lõikele 7 või kui:

1. toetuse saaja ei ole taotluse rahuldamise otsuses määratud tähtaja jooksul alustanud toetuse kasutamist;
2. toetuse saaja ei täida taotluse rahuldamise otsuses või õigusaktides sätestatut või ei kasuta toetust ettenähtud tingimustel;
3. projekti tegevusi ei ole võimalik lõpetada taotluse rahuldamise otsuses märgitud tähtajaks, kuid hiljemalt 2029. aasta 31. augustiks.

**6. peatükk**

**Aruannete esitamine ja toetuse maksmise tingimused**

**§ 23. Aruannete esitamine**

(1) Toetuse saaja esitab vastavalt taotluse rahuldamise otsuses sätestatud tingimustele rakendusüksusele e-toetuse keskkonna kaudu projekti elluviimise kohta järgmised aruanded:

1. innovatsiooniosaku lõpparuande;
2. arendusosaku vahearuande juhul, kui projekti elluviimise periood on pikem kui 12 kuud, ja lõpparuande.

(2) Aruannete vormid ja aruannetes esitatavad andmed kehtestab rakendusüksus ja teeb need toetuse saajale kättesaadavaks e-toetuse keskkonnas.

(3) Toetuse saaja esitab arendusosaku vahearuande taotluse rahuldamise otsuses sätestatud tähtajal. Aruandlusperioodi pikkus on minimaalselt 6 kuud ja maksimaalselt 12 kuud.

(4) Toetuse saaja esitab lõpparuande 30 kalendripäeva jooksul projekti abikõlblikkuse perioodi lõppemisest.

(5) Projekti vahearuandes peab olema kajastatud senised tulemused ja hinnang projekti edenemise kohta, sealhulgas tehtud tööd ning eesseisvad tegevused.

(6) Projekti lõpparuanne sisaldab andmeid projekti elluviimise ja tulemuste kohta, sealhulgas tehtud töid, teave horisontaalsete põhimõtete eesmärkidesse ja näitajatesse panustamise kohta ning hinnangut projekti tulemuslikkusele ja elluviimisele.

(7) Rakendusüksus kiidab vahe- ja lõpparuande heaks või lükkab tagasi hiljemalt 20 tööpäeva jooksul selle rakendusüksusele esitamisest. Rakendusüksusel on õigus nõuda aruande täiendamist.

**§ 24. Toetuse maksmise tingimused**

(1) Toetust makstakse toetuse saajale vastavalt ühendmääruse § 27 lõike 1 punktile 1 tasutud kulude alusel.

(2) Toetuse maksete tegemisel lähtutakse ühendmääruse §-dest 24-26 nimetatud ning määruses ja taotluse rahuldamise otsuses sätestatud maksete tegemise täpsustavatest tingimustest ja korrast.

(3) Abikõlblike kulude ning omafinantseeringu tõendamisel arvestatakse ainult raamatupidamise algdokumentide (edaspidi *kuludokumendid*) alusel ja pangaülekande teel tasutud kuludega.

(4) Kuludokumendi abikõlblike kulude summa on minimaalselt 100 eurot.

(5) Rakendusüksus võib peatada toetuse maksmise aluseks olevate dokumentide või ettemakse kasutamise tõendamise menetlemise osaliselt või täielikult ühendmääruse § 33 lõikes 1 sätestatud juhul.

(6) Rakendusüksus menetleb kuludokumente kuni 20 tööpäeva alates kuludokumentide esitamisest.

(7) Kui menetlemisel ilmneb kuludokumentides puudus, mida ei ole võimalik menetlemise tähtaja jooksul kõrvaldada, siis määrab rakendusüksus puuduse kõrvaldamiseks täiendava tähtaja.

(8) Rakendusüksus võib teha toetuse maksmisest osalise või täieliku keeldumise otsuse ühendmääruse § 33 kohaselt.

**7. peatükk**

**Toetuse saaja ning rakendusüksuse õigused ja kohustused**

**§ 25.****Toetuse saaja kohustused ja õigused**

(1) Toetuse saaja täidab lisaks ühendmääruse §-s 10 ja §-s 11 sätestatule järgmisi kohustusi:

1. kasutab toetust vastavalt taotluse rahuldamise otsuses sätestatule;
2. vastab rakendusüksuse esitatud küsimustele toetuse saaja ja projekti teostamise kohta;

(2) Toetuse saajal on õigus:

1. saada rakendusüksuselt teavet ja selgitusi, mis on seotud ÜSS2021\_2027-s ja selle alusel kehtestatud õigusaktides sätestatud nõuete ja toetuse saaja kohustustega;
2. esitada oma seisukohad vastavalt ÜSS2021\_2027 § 13 lõikele 2.

**§ 26. Rakendusüksuse kohustused ja õigused**

(1) Rakendusüksus täidab lisaks ÜSS2021\_2027 § 8 lõikes 2 sätestatule järgmisi kohustusi:

1. teeb taotlus- ja aruandevormid ning asjakohased juhendmaterjalid kättesaadavaks e-toetuse keskkonnas;
2. edastab otsused toetuse saajale elektroonselt kolme tööpäeva jooksul tema suhtes vastu võetud otsustest;
3. edastab taotluse, projektide seire- ja muud andmed struktuuritoetuse registrisse;
4. kontrollib projekti elluviimist;
5. teostab meetme rahaliste jääkide pidevat seiret ja vajadusel esitab rakendusasutusele vastava ülevaate;
6. säilitab vähese tähtsusega abi andmisega seotud andmed koos teabe ja vajalike lisadokumentidega 10 aasta jooksul alates viimasest üksikabi andmisest;
7. esitab toetuse andmise ja kasutamise aruandluseks vajalikke andmeid;
8. koostab ja avalikustab toetuse andmise ja kasutamise ülevaated;
9. teavitab rakendusasutust toetuse kasutamise takistustest;
10. koostab meetme seirearuande ja lõpparuande, kinnitab aruandes sisalduvate andmete õigsust ning edastab aruande rakendusasutusele.

(2) Rakendusüksusel on õigus:

1. tulenevalt ÜSS2021\_2027 §-st 24 teha toetuse saaja juures kuludokumentide ja projekti tegevuste elluviimise kontrolli;
2. tutvuda projekti ettevalmistamise ning tööde tegemise käigus koostatavate dokumentidega;
3. kontrollida kulude abikõlblikkust;
4. nõuda taotluses sisalduva projekti kestuse, tegevuste, eesmärkide, tulemuste ja kulude kohta täiendavate andmete ja dokumentide esitamist, mis tõendavad projekti nõuetekohast teostamist ja toetuse saaja kohustuste nõuetekohast täitmist;
5. keelduda toetuse väljamaksmisest, kui toetuse saaja majanduslik olukord on selliselt halvenenud, et toetuse kasutamine või projekti elluviimine on ohustatud;
6. lõpetada toetuse väljamaksmine ning nõuda toetuse osalist või täielikku tagastamist, kui toetuse saaja rikub ÜSS2021\_2027, selle alusel antud määrustes või käesolevas määruses sätestatud tingimusi või kaldub muul viisil kõrvale taotluses või taotluse rahuldamise otsuses sätestatust;
7. vähendada toetuse suurust proportsionaalselt projekti taotluse rahuldamise otsuses kinnitatud maksumuse vähenemisel;
8. teostada muid ÜSS2021\_2027 ja selle alusel kehtestatud õigusaktides sätestatud toiminguid.

**8. peatükk**

**Finantskorrektsioonid**

**§ 27.****Finantskorrektsioonid**

Finantskorrektsiooni otsus tehakse ja toetus tagastatakse vastavalt ÜSS2021\_2027 § 28-30 ja ühendmääruse § 34-38 sätestatule.